Negende persoon sterf, maar dalk nie weens ongeluk(Foto: Verskaf) ŉ Negende persoon wat betrokke was in verlede week se noodlottige busongeluk op die N8 tussen Bloemfontein en Thaba Nchu in die Vrystaat het gesterf, maar owerhede maan die publiek om nie aannames te maak nie. Mondli Mvambi, woordvoerder van die provinsiale departement van gesondheid, sê die vrou is Donderdag net ná die ongeluk by die Botshabelo-distrikhospitaal opgeneem en is daarna weer ontslaan. “Sy het op 13 November weer by die Moroka-hospitaal aangemeld en is op 14 November oorlede.” Mvambi sê ŉ nadoodse ondersoek sal die oorsaak van haar dood bepaal. “Sy het komorbiditeite gehad wat bekend was aan haarself en die dokters wat haar behandel het. ŉ Nadoodse ondersoek word gedoen om te bepaal of haar afsterwe ook traumaverwant is. Dit is nie bloot ŉ geval dat ons haar sterfte by die dodetal van die ongeluk kan byvoeg nie.” Maroela Media het vroeër berig agt mense is dood en 53 beseer in ŉ botsing waarin ’n Interstate-bus en ’n afleweringsvragmotor op die N8-snelweg betrokke was. Die ongeluk het op 10 November 2022 omstreeks 06:00 plaasgevind. Hillary Mophete, woordvoerder van die departement van polisie, paaie en vervoer, het vroeër gesê die vragmotorbestuurder het glo die bus verbygesteek toe hy ŉ aankomende voertuig gewaar het. In ŉ poging om ŉ trompop botsing te vermy, het die vragmotor na die linkerbaan geswaai en die bus regs voor gestamp. Die bestuurders van die bus en die vragmotor het in die ongeluk omgekom asook vyf van die bus se passasiers. Nog ŉ persoon het later die dag in die hospitaal aan sy beserings beswyk. Daar was meer as 60 passasiers op die bus.